b'\n_START_ARTICLE_\nNuolimonnit\n_START_SECTION_\nKoko ja ulkon\xc3\xa4k\xc3\xb6\n_START_PARAGRAPH_\nNuolimonnit j\xc3\xa4\xc3\xa4v\xc3\xa4t pieniksi, yleens\xc3\xa4 alle viisisenttiseksi. Pienikokoisin laji Otocinclus tapirape kasvaa tuskin 2,5\xc2\xa0cm pitk\xc3\xa4ksi, ja suurinkin, Otocinclus flexilis, on kooltaan vain 5,5\xc2\xa0cm. Nuolimonneille tyypillinen vartalonmuoto on litte\xc3\xa4 ja haarniskoitu, ja suu sijaitsee kokonaan kalan vatsapuolella.\n_START_SECTION_\nAlkuper\xc3\xa4\n_START_PARAGRAPH_\nNuolimonneja el\xc3\xa4\xc3\xa4 luonnossa Etel\xc3\xa4-Amerikassa. Akvaariokauppaan tulevat yksil\xc3\xb6t on usein kasvatettu Aasiassa.\n_START_SECTION_\nK\xc3\xa4ytt\xc3\xa4ytyminen ja lis\xc3\xa4\xc3\xa4ntyminen\n_START_PARAGRAPH_\nNuolimonnit munivat tahmeita m\xc3\xa4timunia, eiv\xc3\xa4tk\xc3\xa4 huolehdi niist\xc3\xa4 kudun j\xc3\xa4lkeen, toisin kuin monet muut monnilajit. Monet lajit ovat varsin arkoja ja sopivat parhaiten rauhallisten lajien seuraan akvaarioon, jossa on piilopaikkoja. Vaikka nuolimonnit ovat pienikokoisia, niille suositellaan melko isoa akvaariota, jotta veden laatu pysyy varmasti hyv\xc3\xa4n\xc3\xa4.\n_START_SECTION_\nVesiolot ja ravinto\n_START_PARAGRAPH_\nNuolimonneille sopii kirkas, virtaava ja hapekas vesi, jonka l\xc3\xa4mp\xc3\xb6tila on 21\xe2\x80\x9328 astetta ja pH 6\xe2\x80\x937,5. Ravintona on p\xc3\xa4\xc3\xa4asiallisesti kasvispitoinen ruoka.'